Skotte dis ‘Finn-dingryke’ spel opKyle Steyn en Finn Russell vier een van Skotland se drieë teen Wallis. Foto: Andy Buchanan/AFP. Party kommentators noem hom die “koning van Murrayfield”, terwyl Rassie Erasmus al vantevore gesê het dat hy elke keer vir Handré Pollard bó hom sal kies omdat hy wedstryde wil wen. Hoe dit ook al sy, Finn Russell het gisteraand ŉ meesterlike vertoning in Skotland se Sesnasiesoorwinning van 35- 7 teen Wallis in Edinburgh opgedis. Die 30-jarige losskakel was ŉ doring in die Rooi Drake se vlees en sy kreatiewe skoppies en aangeewerk het tot ŉ paar van die tuisspan se drieë bygedra. Duhan van der Merwe het weer eens met ŉ paar kraglopies beïndruk, maar dit was Kyle Steyn – die Skotte se ander Suid-Afrikaans gebore vleuel – wat met sy driedrukvaardighede uitgeblink het. ⌚️ Finn Russell kept the Scottish points ticking over with this cross field kick for Steyn’s try ????#Breitling #DefiningMoment @Breitling pic.twitter.com/SdkZHvVR4K — Guinness Six Nations (@SixNationsRugby) February 11, 2023 Dit is die eerste keer dat ŉ Skotse span daarin kon slaag om ŉ Rooidraakspan te klop wat deur die uitgeslape Warren Gatland afgerig is. Tussen 2008 en 2019 het Gatland die septer in 11 van die tweestryde geswaai. Nodeloos om te sê was Gregor Townsend vol lof vir Russell ná die afloop van die wedstryd gewees. “Wanneer hy op sy beste is – veral wat sy fokus en mededingendheid betref – sal hy met sulke vertonings vorendag kom. Sy besluitneming was uitstekend en sy skoppies na ons vleuels het soos ŉ bom gewerk,” het die Skotland-afrigter gesê. Dit is moeilik om te glo dat die doedelsakblasers verlede jaar vir Russell uit hul groep gelaat het. Kwansuis omdat hulle ander spelers se spel en bestendigheid wou beloon. “Finn is ŉ speler van wêreldgehalte en ons weet dat wanneer ons as ŉ span op ons stukke is, ons vir hom ŉ platform gee om sy beste rugby te speel,” het ŉ tevrede Jamie Ritchie (kaptein) gesê.